Vrou in gesig geskiet tydens aanvalDie aanvallers het toegang tot die huis verkry deur ŉ venster stukkend te slaan en die diefwering oop te sny. Foto: Watchdog Tzaneen ŉ Vrou is Dinsdag in die vroeë oggendure in die gesig geskiet nadat ses aanvallers op die gesin se huis op ŉ kleinhoewe buite Tzaneen in Limpopo toegeslaan het. Marius Jacobs, woordvoerder van Northern Security en stigter van die Watchdog Tzaneen-inisiatief, het aan Maroela Media gesê die voorval het tussen 01:00 en 02:00 op een van die Lushof-kleinhoewes gebeur. Volgens Jacobs het die aanvallers toegang tot die huis verkry deur ŉ venster stukkend te slaan en die diefwering oop te sny. “Toe die vrou wakker word, was die aanvallers klaar in die huis,” het Jacobs gesê. Die vrou se twee kinders was saam met haar in die huis. “Die kinders is met ŉ gholfstok aangerand, maar ek verneem hulle is nie ernstig beseer nie. Die aanvallers het egter die vrou gedwing om die kluis oop te sluit. Daar was vermoedelik ŉ struweling en sy is in haar gesig geskiet.” Jacobs het gesê die vrou is in die waakeenheid van ŉ hospitaal opgeneem. Sy sal glo binnekort geopereer word om die koeël uit haar skedel te verwyder. Lt.kol. Moatshe Ngoepe, woordvoerder van die polisie, het die kleinhoewe-aanval bevestig en gesê die polisie sal binnekort ŉ verklaring oor die voorval uitreik.